Sanitariya-epidemiologik osoyishtalik va jamoat salomatligiboshqarmasining

*2025-yil \_\_\_ iyuldagi  
\_\_\_-sonli buyrugʻiga  
2-ILOVA*

**Sanitariya-epidemiologik osoyishtalik va jamoat salomatligi boshqarmasi faoliyatida korrupsiyaviy xavf-xatarlarni aniqlash va baholash**

**USLUBIYOTI**

Mazkur Uslubiyot Sanitariya-epidemiologik osoyishtalik va jamoat salomatligi boshqarmasining *(bundan buyon matnda* boshqarma *deb yuritiladi)* faoliyatida korrupsiyaviy xavf-xatarlarni aniqlash va baholash tartibini belgilaydi.

**I-bob. Umumiy qoidalar.**

**1.**  Boshqarmaning faoliyatidagi korrupsiyaviy xavf-xatarlarni aniqlash   
va baholashning maqsadlari quyidagilardan iborat:

Boshqarmaning korrupsiyaviy xavf-xatarga eng koʻp duch keladigan vazifa   
va funksiyalarini aniqlash hamda korrupsiyaviy xavf-xatar yuqori boʻlgan lavozimlar roʻyxatini shakllantirish;

korrupsiyaviy xavf-xatarlarni bartaraf etish boʻyicha chora-tadbirlarni ishlab chiqish.

**2.**Korrupsiyaviy xavf-xatarlarni aniqlash va baholash quyidagilar ishlab chiqilishini nazarda tutadi:

korrupsiyaviy xavf-xatarlar xaritasi;

korrupsiyaga qarshi kurashish boʻyicha dastur;

korrupsiyaviy xavf-xatar yuqori boʻlgan lavozimlar roʻyxati;

korrupsiyaga moyil boʻlgan munosabatlar elektron reestri.

**3.**  Ushbu Uslubiyotda quyidagi asosiy tushunchalar qoʻllaniladi:

**korrupsiyaviy xavf-xatar** – davlat xizmatchisining oʻz mansab yoki xizmat mavqeidan shaxsiy manfaatlarini yoxud oʻzga shaxslarning manfaatlarini koʻzlab moddiy yoki nomoddiy naf olish maqsadida qonunga xilof ravishda mavjud sabab   
va sharoitlarda korrupsiyaviy xatti-harakatlarni sodir etish ehtimoli;

**korrupsiyaviy xavf-xatarlar xaritasi** - Boshqarma faoliyatida amalga oshiriladigan vazifa va funksiyalar *(jarayonlar)* bilan bogʻliq yuzaga kelishi mumkin boʻlgan korrupsiyaviy xavf-xatarning tavsifi va darajasi, funksiyalarni *(jarayonlar)* tartibga soluvchi mexanizmlar, funksiyalarni *(jarayonlar)* amalga oshirishga masʼul boʻlgan lavozim, korrupsiyaviy xavf-xatarlarni bartaraf etish choralari, qoldiq korrupsiyaviy xavf-xatar darajasi, korrupsiyaviy xavf-xatarni bartaraf etish choralarini amalga oshirishga masʼul ijrochilarni oʻz ichiga olgan hujjat;

**korrupsiyaga oid huquqbuzarlik** - korrupsiya alomatlariga ega boʻlgan,   
sodir etilganligi uchun qonunchilikda javobgarlik nazarda tutilgan qilmish;

**korrupsiyaviy xavf-xatarlarni baholash** - Boshqarmaning faoliyatini   
*(vazifa va funksiyalarini)* tahlil qilish, mavjud korrupsiyaviy xavf-xatarlarni aniqlash   
va ushbu xavf-xatarlar darajasini baholash boʻyicha faoliyat;

**qoldiq xavf-xatar** - aniqlangan korrupsiyaviy xavf-xatarni bartaraf etish yuzasidan belgilangan choradan keyin saqlanib qoladigan xavf-xatar;

**maxsus boʻlinma –** Korrupsiyaga qarshi kurashish (Korrupsiyaga qarshi ichki nazorat) bo‘limi;

**ishchi guruh** – Boshqarma korrupsiyaviy xavf-xatarlarni baholash uchun tuziladigan xodimlar tarkibi.

**4.**  Boshqarma tomonidan korrupsiyaviy xavf-xatarlarni baholash “E-Anticor.uz” elektron platformasi orqali har yili 1-martga qadar amalga oshiriladi.

**5.**  Oʻzbekiston Respublikasi Korrupsiyaga qarshi kurashish agentligi tomonidan *(bundan buyon matnda Agentlik deb yuritiladi)* Boshqarmaning korrupsiyaviy xavf-xatarlarni baholash va bartaraf etish borasidagi faoliyatini takomillashtirish, ushbu yoʻnalishda kamchiliklarning oldini olish boʻyicha koʻrsatmalar berilishi mumkin.

**2-bob. Korrupsiyaviy xavf-xatarlarni aniqlash va baholashni tashkil etish.**

**6.**  Korrupsiyaviy xavf-xatarlarni aniqlash va baholash Boshqarma markaziy apparatining barcha boʻlimlarini qamrab olishi lozim.

Bunda, korrupsiyaviy xavf-xatarlarni aniqlash va baholash maxsus boʻlinma yoki Ishchi guruh tomonidan amalga oshiriladi.

**7.**  Ishchi guruh aʼzolari Boshqarmaning tarkibiy boshqarma va boʻlimlari masʼul xodimlaridan iborat tarkibda tashkil etiladi.

Boshliq tomonidan buyruq bilan Ishchi guruh tarkibi tasdiqlanadi hamda uning faoliyati muvofiqlashtiriladi.

**8.**  Korrupsiyaviy xavf-xatarlarni aniqlash va baholashda Boshqarma markaziy apparatining Ishchi guruh tomonidan quyidagi vazifalar amalga oshiriladi:

korrupsiyaviy xavf-xatarlarni aniqlash va baholash boʻyicha ishlarni tashkil etish va muvofiqlashtirish;

Boshqarmaning korrupsiyaviy xavf-xatarlar xaritasini ishlab chiqish;

Boshqarmaning korrupsiyaga qarshi kurashish boʻyicha dastur loyihasini ishlab chiqish;

Boshqarmaning korrupsiyaviy xavf-xatarlar xaritasi va korrupsiyaga qarshi kurashish boʻyicha dastur loyihalarini koʻrib chiqish va ularni takomillashtirish yuzasidan takliflar berish;

Agentlik va jamoatchilik tomonidan berilgan takliflar asosida davlat tashkilotining korrupsiyaviy xavf-xatarlar xaritasini va korrupsiyaga qarshi kurashish boʻyicha dastur loyihasini takomillashtirish.

**9.**  Boshqarmaning Korrupsiyaga qarshi kurashish (Korrupsiyaga qarshi ichki nazorat) bo‘limi quyidagi vazifalarni amalga oshiradi:

korrupsiyaviy xavf-xatarlarni aniqlash va baholash ishlarini tashkil etish;

korrupsiyaviy xavf-xatarlar xaritasini va korrupsiyaga qarshi kurashish boʻyicha dastur loyihalarini koʻrib chiqish;

“E-Anticor.uz” elektron platformasiga korrupsiyaviy xavf-xatarlarni   
va korrupsiyaga qarshi kurashish boʻyicha dasturini joylashtirish.

**3-bob. Korrupsiyaviy xavf-xatarlarni aniqlash va baholash tartibi.**

**10.**  Ishchi guruh tomonidan Boshqarma faoliyatining *(vazifa va funksiyalarining)* tavsifi ushbu Uslubiyotning 1-ilovasiga muvofiq shaklda tuziladi.

**11.**  Boshqarma faoliyatidagi *(vazifa va funksiyalardagi)* korrupsiyaviy xavf-xatarlar ichki va tashqi axborot manbalari asosida aniqlanadi.

**12.**  Ichki axborot manbalari quyidagilardan iborat:

Boshqarma faoliyatining *(vazifa va funksiyalarining)* huquqiy asosi;

ichki tekshiruv materiallari, shu jumladan xizmat tekshiruvi materiallari;

odob-axloq komissiyasi majlislarining yigʻilish bayonnomalari;

korrupsiyaga qarshi kurashish ishlarining monitoring natijalari;

Ishchi guruh tomonidan Boshqarma faoliyati *(vazifa va funksiyalari)* yuzasidan oʻtkazilgan soʻrovnomalar, shu jumladan sotsiologik tadqiqotlar natijalari   
va boshqalar.

**13.**  Tashqi axborot manbalari quyidagilardan iborat:

Boshqarma faoliyati toʻgʻrisidagi huquqbuzarliklar toʻgʻrisidagi murojaatlar, OAVdagi xabarlar va statistik maʼlumotlar;

Agentlik yoki boshqa davlat tashkilotlari tomonidan davlat tashkiloti faoliyati *(vazifa va funksiyalari)* yuzasidan oʻtkazilgan soʻrovnomalar, shu jumladan sotsiologik tadqiqotlar natijalari;

huquqni muhofaza qiluvchi organlar tomonidan taqdim etilgan materiallar   
va boshqalar.

**14.**  Ishchi guruh vazirlikning faoliyatidagi *(vazifa va funksiyalaridagi)* korrupsiyaviy xavf-xatarlarni aniqlashda quyidagi holatlar tahlil qilinishi lozim:

Boshqarmaning xodimi tomonidan sodir etilgan korrupsiyaga oid huquqbuzarlik;

Boshqarma tomonidan faoliyatini *(vazifa va funksiyalarini)* amalga oshirishda jismoniy va yuridik shaxslar uchun sunʼiy toʻsiqlarning mavjudligi;

oʻz vaqtida qaror qabul qilmaslik, asossiz tezkor tartibda qaror qabul qilish;

hujjatlar, elektron maʼlumotlar bazalariga bila turib yolgʻon maʼlumotlarning kiritilishi;

xizmat vakolatlarini amalga oshirishda manfaatlar toʻqnashuvi;

vakolatlarni amalga oshirishda mahalliychilik, homiylik, urugʻ-aymoqchilik kabi holatlarning mavjudligi.

**15.** Boshqarma faoliyatidagi *(vazifa va funksiyalaridagi)* korrupsiyaviy   
xavf-xatarlarning darajasi quyidagi oʻlchovlarda baholanadi:

Past;

Oʻrta;

Yuqori.

**16.**  Ishchi guruh tomonidan korrupsiyaviy xavf-xatar darajasiga baho berish mazkur Uslubiyotning 2-ilovasidagi mezonlar asosida amalga oshirilishi mumkin.   
Shu bilan birga, “E-Anticor.uz” elektron platformasidagi chek-listni toʻldirish orqali maʼlum bir vazifa va funksiyalaridagi korrupsiyaviy xavf-xatarlarning darajasi avtomatik belgilanadi.

**4-bob. Korrupsiyaviy xavf-xatarlarning darajasini bartaraf etish choralari.**

**17.**  Korrupsiyaviy xavf-xatarlarni bartaraf etish choralari quyidagi shakllarda amalga oshirilishi mumkin:

normativ-huquqiy hujjatlar hamda ichki idoraviy hujjatlar loyihalarini ishlab chiqish;

inson omilini qisqartirish va davlat tashkiloti faoliyatini *(vazifa va funksiyalarini)* raqamlashtirish, shaffoflikni taʼminlash, jamoatchilik nazoratini yoʻlga qoʻyish;

Boshqarma faoliyatini *(vazifa va funksiyalarini)* tartibga solish choralarini koʻrish;

Boshqarma xodimlari va jismoniy shaxslar oʻrtasida toʻgʻridan-toʻgʻri aloqani maksimal darajada cheklash;

rasmiy veb-sayt va boshqa ommaviy axborot vositalarida Sanepidqo‘m tomonidan amalga oshirilayotgan davlat xaridlari toʻgʻrisidagi maʼlumotlarni joylashtirish va tarqatish;

davlat xizmatlarini koʻrsatish jarayonini soddalashtirish, asossiz cheklovlarni, ortiqcha maʼmuriy tartib-taomillarni bekor qilish, byurokratik tartibga solish mexanizmlarini yoʻq qilish, taqdim etilgan hujjatlar soni va qaror qabul qilish muddatlarini qisqartirish;

Boshqarma tomonidan korrupsiyaga qarshi kurashishga qaratilgan tushuntirish ishlarini amalga oshirish, profilaktik suhbatlar oʻtkazish, ishonch telefonlari va aloqa kanallarida targʻibot ishlarini amalga oshirish;

xodimlarning korrupsiyaga qarshi kurashish va manfaatlar toʻqnashuvini boshqarish boʻyicha ichki hujjatlarga har kuni, oʻzaro va toʻliq rioya qilishlarini nazorat qilish.

Boshqarma korrupsiyaviy xavf-xatarlarni bartaraf etish boʻyicha qonunchilik hujjatlariga zid boʻlmagan boshqa chora-tadbirlarni ham amalga oshirishi mumkin.

**18.**Korrupsiyaviy xavf-xatarlarni bartaraf etish boʻyicha mazkur Uslubiyotning 16-bandida belgilangan choralardan kelib chiqib, qoldiq xavf-xatar darajasini baholash mazkur Uslubiyotning 2-ilovasidagi mezonlar asosida amalga oshiriladi   
va “E-Anticor.uz” elektron platformasida bu qayd etiladi.

**19.**  Boshqarma markaziy apparatining Ishchi guruhi tomonidan mazkur Uslubiyotning 3-ilovasiga muvofiq shaklda markaziy apparatning korrupsiyaviy   
xavf-xatarlar xaritasi loyihasi ishlab chiqiladi “E-Anticor.uz” elektron platformasiga yuklanadi.

**20.**  Boshqarmaning tizimosti korxonalari tomonidan ushbu Uslubiyotning   
3-ilovasiga muvofiq shaklda korrupsiyaviy xavf- xatarlar xarita loyihalari va mazkur Uslubiyotning 4-ilovasiga muvofiq shaklda korrupsiyaga qarshi kurashish boʻyicha dastur loyihalarini ishlab chiqiladi va shu tashkilotdagi Ishchi guruhiga koʻrib chiqish uchun taqdim qilinadi.

**21.**  Boshqarmaning Ishchi guruhi tomonidan vazirlik faoliyatidagi   
*(vazifa va funksiyalaridagi)* korrupsiyaviy xavf-xatarlarni aniqlash va baholash natijalari asosida Sanepidqo‘mning umumlashtirilgan korrupsiyaviy xavf-xatarlar xaritasi ishlab chiqiladi va “E-anticor.uz” elektron platformasiga har yili **1-fevralga** qadar kiritiladi.

**22.**  Boshqarma markaziy apparatining Ishchi guruhi tomonidan “E-anticor.uz” elektron platformasida joylashtirilgan korrupsiyaviy xavf-xatarlar xaritasiga asosan avtomatik ravishda quyidagi xujjatlar shakllantiriladi:

Boshqarmaning korrupsiyaga qarshi kurashish boʻyicha dasturi;

Boshqarmaning korrupsiyaviy xavf-xatari yuqori boʻlgan lavozimlari roʻyxati.

**5-bob. Korrupsiyaga moyil boʻlgan munosabatlar electron reestrini shakllantirish va yuritish tartibi.**

**23.**Agentlik tomonidan “E-anticor.uz” elektron platformasida joylashtirilgan Sanepidqo‘mning korrupsiyaviy xavf-xatarlar xarita loyihalari asosida avtomatik ravishda korrupsiyaga moyil boʻlgan munosabatlar elektron reestri shakllantiriladi.

**24.**  Korrupsiyaga moyil boʻlgan munosabatlar elektron reestri loyihasi Agentlik tomonidan jamoatchilik muhokamasidan oʻtkazish uchun oʻn besh kundan kam boʻlmagan muddatga “E-anticor.uz” veb-saytiga joylashtiriladi.

**25.**  Agentlik jamoatchilik muhokamasi natijalari boʻyicha umumlashtirilgan takliflarni muhokama yakunlangan kundan boshlab oʻn kun ichida “E-anticor.uz” elektron platformasi orqali davlat tashkilotiga yuboradi.

**26.**  Boshqarma markaziy apparatining Ishchi guruhi Agentlik va jamoatchilik tomonidan berilgan takliflar asosida Boshqarmaning korrupsiyaviy xavf-xatarlar xaritasi hamda korrupsiyaga qarshi kurashish boʻyicha dasturi loyihalarini takomillashtiradi.

**27.**  Boshliq har yili 1-martga qadar korrupsiyaviy xavf- xatarlar xaritasi   
hamda korrupsiyaga qarshi kurashish boʻyicha dasturini elektron imzo orqali   
“E-anticor.uz” elektron platformasi orqali tasdiqlaydi.

**6-bob. Yakuniy qoidalar.**

**28.**  Ushbu Uslubiyot Oʻzbekiston Respublikasi qonunchiligi oʻzgargan taqdirda yoki vazirlikning korrupsiyaviy xavf-xatarlar xaritasini tuzish jarayonini takomillashtirish zarurati tugʻilganda qayta koʻrib chiqilishi va oʻzgartirilishi lozim.

**29.**  Mazkur Uslubiyot talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi.

*Sanitariya-epidemiologik osoyishtalik va jamoat salomatligi boshqarmasi faoliyatida korrupsiyaviy xavf-xatarlarni aniqlash   
va baholash Uslubiyotiga*

*1-Ilova*

**Sanitariya-epidemiologik osoyishtalik va jamoat salomatligi boshqarmasi faoliyatining (vazifa va funksiyalarining)**

**TAVSIFI**

|  |  |  |  |
| --- | --- | --- | --- |
| **T/r** | **Funksiya nomlanishi** | **Funksiya doirasida bajariladigan jarayon** | **Jarayonlarni amalga oshirish uchun javobgar shaxslar**  (uning F.I.O. hamda lavozimi) |
| **1. Sanitariya-epidemiologik osoyishtalik va jamoat salomatligi boshqarmasi** | | | |
| **1.1. Sanitariya-epidemiologik osoyishtalik va jamoat salomatligi boshqarmaning tarkibiy boʻlinmasi** | | | |
| 1.1.1. |  |  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |

*Sanitariya-epidemiologik osoyishtalik va jamoat salomatligi boshqarmasi faoliyatida korrupsiyaviy xavf-xatarlarni aniqlash   
va baholash Uslubiyotiga*

*2-Ilova*

**Korrupsiyaviy xavf-xatar darajasiga baho berish boʻyicha**

**MEZONLAR**

|  |  |
| --- | --- |
| **Korrupsiyaviy xavf- xatar darajasi** | **Mezonlar** |
| Yuqori\* | Boshqarma faoliyati (vazifa va funksiyasi) avtomatlashtirilmagan |
| Boshqarma faoliyati (vazifa va funksiyasi)tartibga solinmagan |
| Nazoratsiz tartibda ish joyida jismoniy yoki yuridik shaxslar bilan toʻgʻridan-toʻgʻri aloqa qilish imkoniyati mavjud |
| Boshqarma faoliyati (vazifa va funksiya) doirasida qarorni loyihasini tayyorlashda, koʻrib chiqishda va qabul qilishda bir shaxs ishtirok etishi |
| Boshqarma faoliyatini (vazifa va funksiyani) bajarishda korrupsiyaviy xatti-harakat sodir etilgan (jinoyat sodir etilganligi sud tomonidan tasdiqlangan) |
| Oʻrta | Boshqarma faoliyati (vazifa va funksiyasi) qisman avtomatlashtirilgan |
| Boshqarma faoliyati (vazifa va funksiyasi) qisman tartibga solingan |
| Nazorat tartibida ish joyida jismoniy yoki yuridik shaxslar bilan toʻgʻridan-toʻgʻri aloqa qilish imkoniyati mavjud |
| Boshqarma faoliyatini (vazifa va funksiyani) doirasida qarorni loyihasini tayyorlashda, koʻrib chiqishda va qabul qilishda ikkita shaxs ishtirok etishi |
| Boshqarma faoliyati (vazifa va funksiyasi) bajarishda korrupsiyaviy xatti-harakat sodir etilganligi toʻgʻrisidagi maʼlumot mavjud (jinoyat sodir etilganligi sud tomonidan tasdiqlanmagan) |
| Past | Boshqarma faoliyati (vazifa va funksiyasi) toʻliq avtomatlashtirilgan |
| Boshqarma faoliyati (vazifa va funksiyasi) toʻliq tartibga solingan |
| jismoniy yoki yuridik shaxslar bilan toʻgʻridan-toʻgʻri aloqa qilish imkoniyati mavjud emas |
| Boshqarma faoliyati (vazifa va funksiyasi) doirasida qarorni loyihasini tayyorlashda, koʻrib chiqishda va qabul qilishda uch va undan ortiq shaxs ishtirok etishi |
| korrupsiyaviy xatti-harakat va korrupsiyaviy xatti-harakat sodir etilganligi toʻgʻrisidagi maʼlumotlar mavjud emas |

*Sanitariya-epidemiologik osoyishtalik va jamoat salomatligi boshqarmasi faoliyatida korrupsiyaviy xavf-xatarlarni aniqlash   
va baholash Uslubiyotiga   
3-Ilova*

**“TASDIQLAYMAN”**

**Sanitariya-epidemiologik osoyishtalik va jamoat salomatligi boshqarmasi boshligi**

**\_\_\_\_\_\_\_\_\_\_\_\_\_**

“ \_\_\_\_” \_\_\_\_\_\_\_\_ 2025 yil

**Sanitariya-epidemiologik osoyishtalik va jamoat salomatligi boshqarmasi foliyatidagi korrupsiyaviy xavf-xatarlarning**

**XARITASI**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| T/r | Korrupsiyaviy xavf-xatarning gavsifi | Korrupsiyaviy xavf-xatarning darajasi (past, oʻrta, yuqori) | | Funksiyalarni (jarayonlarni) amalga oshirishga masʼul boʻlgan lavozim | Funksiyalarni (jarayonlarni) tartibga soluvchi mexanizm | Korrupsiyaviy xavf- xatarlarni bartaraf etish choralari | Qoldiq korrupsiyaviy xavf-xatar darajasi (past, oʻrta, yuqori) | Masʼul ijrochilar |
|  | 1. Tarkibiy boʻlinmaning nomi\* | | | | | | | |
| 1. | 1. Boʻlim funksiyasi nomi | | | | | | | |
|  | 1. Funksiyaga oid munosabat nomi | | | | | | | |
|  |  | | | | | | | |
|  | 1.Jarayon nomi | | | | | | | |
|  | 2. Jarayon nomi | | | | | | | |
|  |  |  |  | |  |  |  |  |
|  | 2. Tarkibiy boʻlinmaning nomi\* | | | | | | | |
| 2. | 1. Boʻlim funksiyasi nomi | | | | | | | |
|  | 1. Funksiyaga oid munosabat nomi | | | | | | | |
|  | 1. Jarayon nomi | | | | | | | |
|  |  |  |  | |  |  |  |  |
|  | 2. Jarayon nomi | | | | | | | |

*Sanitariya-epidemiologik osoyishtalik va jamoat salomatligi boshqarmasi faoliyatida  
 korrupsiyaviy xavf-xatarlarni aniqlash   
va baholash Uslubiyotiga   
4-Ilova*

**Boshqarmaning korrupsiyaga qarshi kurashish**

**DASTURI**

|  |  |  |  |  |
| --- | --- | --- | --- | --- |
| **T/r** | **Korrupsiyaviy xavf-xatarlarni bartaraf etish chora-tadbirlari** | **Amalga oshirish mexanizmi** | **Ijro muddati** | **Ijro uchun masʼullar** |
| 1. |  |  |  |  |
| 2. |  |  |  |  |
|  |  |  |  |  |